Marciano Moreira*
N ta dexa rijistadu diklarasons a Kumunikason Sosial ki Ministru di Kultura faze pa okazion di Dia Internasional di Lingua Maternu, 2017:
Ministru di Kultura, Abraão Vicente, ta konkorda ku Diretora-Jeral di UNESCO, Irina Bokova, nomiadamenti, ma “rispetu pa lingua maternu, se prezervason i promoson, ta anda ladu a ladu ku dignidadi di povus”, ma “tudu bes ki nu rispeta nos lingua maternu, nu ta da un sinal klaru ma nu ta rispeta tanbe nos identidadi i nos storia nasional”.
Sigundu es menbru di Governu, es rispetu pa lingua maternu kabuverdianu ka debe kontese apenas na Dia Internasional di Lingua Maternu, es rispetu debe manifesta atraves, nomiadamenti, di “kriason di kondisons ki ta garanti ensinu di lingua maternu kabuverdianu i se divulgason na tudu spasu kultural”.
Ministru faze diklarasons supra a marjen di serimonia di inaugurason di un expozison / venda di livrus na / sobri kriolu, ki Biblioteka Nasional organiza pa komemora Dia Internasional di Lingua Maternu. Ministru fika sabi kantu el da konta di grandi diversidadi di obras na / sobri kriolu, envolvendu un grandi numeru di investigadoris i fokandu diversus aspetu di kriolu.
Risponsavel Governamental di Kultura diklara inda ma se ministeriu ta pasa ta djuda Biblioteka Nasional na publikason di livrus na / sobri kriolu ineditu o ki dja sgota na merkadu. El garanti ma, pa es finansiamentu, dja ta izisti verbas dispunivel atraves di Fundu Autonomu di Kultura.
Profesora Dotora Fátima Fernandes, nova Kuradora di Biblioteka Nasional, manifesta determinason di Biblioteka Nasional na promove i insentiva publikason di livrus na / sobri lingua maternu kabuverdianu, ker livrus ineditu ker livrus ki dja sta sgotadu na merkadu(1). Sigundu Fátima Fernandes, expozison / venda ta atesta, na verdadi, ma Biblioteka Nasional dja ten un aservu di livrus na / sobri kriolu. Pur isu, es expozison / venda non so ta pirmiti interesadus konxe es rikeza, mas tanbe ta fasilita asesu di interesadus a es spoliu, trokadu reduson di presus di livrus kuju editora e Biblioteka Nasional.
Pa tudu, konferi: http://tinyurl.com/n67ckwb
Abraão Vicente anunsia konstituison di novu Kumison Nasional pa Linguas i lansamentu di un dibati a volta di rivizon konstitusional pa da lingua maternu kabuverdianu mas dignidadi. Sobri es ultimu aspetu, Ministru di Kultura rialsa:
“Di akordu ku studiozus, nu ten 2 mumentu nes prusesu: un primeru fazi ki e da lingua maternu kabuverdianu statutu di lingua ofisial; un sigundu fazi ki e pripara se padronizason (adoptandu gramatika i otus instrumentu) i se intruduson total na sistema di ensinu. N ta atxa ma gosi ki nu sta na okazion di rivizon di Konstituison, e mumentu ideal pa nu da kel maior saltu storiku rilasionadu ku lingua maternu kabuverdianu. Nu sa ta debe lingua maternu kabuverdianu es konsagrason na Konstituison.”
Abraão Vicente finaliza ma so nu ta dignifika lingua maternu kabuverdianu ora ki nos tudu asumi-l sen konpleksu komu parti di nos identidadi.
Pa tudu ki ta ben dipos di link supra, konferi (a partir di 03:02 minutu di vidiu): http://tinyurl.com/kgzotoc
_____________
(1) Un di kes livru ki dja sgota na merkadu i ki txeu algen ta kexa-m ma el sa ta djobe-l na livrarias i ka sa ta atxa-l, e livru di gramatika “O CABOVERDIANO EM 45 LIÇÕES”, Manuel Veiga, INIC, 2002.
*Marsianu nha Ida padri Nikulau Ferera
vec_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn unk kea_Latn kea_Latn